2.  ปัจจัยความเสี่ยง

  2.1 ความเสี่ยงด้านการเงิน

  ความเสี่ยงจากการลงทุน การให้กู้ยืมเงิน และการค้ำประกันบริษัทที่เกี่ยวข้อง

  รายบริษัท ฮาเบอร์ วิว จำกัด

บริษัท ฮาเบอร์ วิว จำกัด เป็นบริษัทที่เกี่ยวข้อง โดยบริษัท คิว.เอช. อินเตอร์เนชั่นแนล (บีวีไอ)
จำกัด ซึ่งเป็นบริษัทย่อย (บริษัทถือหุ้นในสัดส่วนร้อยละ 100 โดยถือผ่านบริษัทย่อย คือ บริษัท
คิว.เอช. อินเตอร์เนชั่นแนล จำกัด)ถือหุ้นในบริษัท ฮาเบอร์ วิว จำกัด ในสัดส่วนร้อยละ 14.15
(เดิมถือหุ้นในสัดส่วนร้อยละ 21)

ณ สิ้นปี 2554เงินลงทุนในบริษัท ฮาเบอร์ วิว จำกัด
มีมูลค่าเงินลงทุนสุทธิหลังหักค่าเผื่อการด้อยค่าของเงินลงทุน เท่ากับศูนย์
เมื่อเปรียบเทียบกับเงินลงทุนตามราคาทุนจำนวน 32.6 ล้านบาท
โดยบริษัทได้ตั้งค่าเผื่อการด้อยค่าของเงินลงทุนดังกล่าวไว้เต็มจำนวน ทั้งนี้ เนื่องจากบริษัท
ฮาเบอร์ วิว จำกัด ซึ่งประกอบธุรกิจโรงแรมและอาคารสำนักงานให้เช่าในเมืองท่าไฮฟง
ประเทศเวียดนาม มีผลการดำเนินงานขาดทุนอย่างต่อเนื่อง

ณ สิ้นปี 2553 และปี 2554 บริษัทย่อยรายบริษัท คิว.เอช. อินเตอร์เนชั่นแนล (บีวีไอ) จำกัด
มีเงินให้กู้ยืมแก่บริษัท ฮาเบอร์ วิว จำกัด จำนวน 3.3 ล้านบาท และ 3.5 ล้านบาทตามลำดับ
(รายละเอียดตามข้อ 10 “รายการระหว่างกัน” ข้อ (23)
การให้ความช่วยเหลือทางการเงินแก่บริษัทอื่น)
บริษัทย่อยดังกล่าวจึงอาจมีความเสี่ยงที่อาจสูญเสียเงินให้กู้ยืมทั้งจำนวน เนื่องจากบริษัท ฮาเบอร์
วิว จำกัด มีผลการดำเนินงานขาดทุนอย่างต่อเนื่อง นอกจากนี้
บริษัทยังได้เข้าค้ำประกันเงินกู้ยืมแก่บริษัท ฮาเบอร์ วิว จำกัด มาตั้งแต่ปี 2540
เนื่องจากผู้ถือหุ้นแต่ละรายมีภาระที่จะต้องจัดหาเงินให้กับบริษัท ฮาเบอร์ วิว จำกัด
ตามสัดส่วนการถือหุ้นของแต่ละราย ดังนั้น ในส่วนของบริษัท คิว.เอช.อินเตอร์เนชั่นแนล (บีวีไอ)
จำกัด และผู้ถือหุ้นอีกรายหนึ่งจึงได้ทำการค้ำประกันเงินกู้ยืมรวมเป็นจำนวน 4.2 ล้านเหรียญสหรัฐฯ
จากสถาบันการเงิน โดยรับผิดชอบฝ่ายละร้อยละ 50 ของจำนวนเงินกู้ยืมดังกล่าว
หรือคิดเป็นภาระค้ำประกันของบริษัทเท่ากับ 2.1 ล้านเหรียญสหรัฐฯ
แต่ถ้าเปรียบเทียบภาระของบริษัทและบริษัทย่อยกับผู้ถือหุ้นรายอื่นที่มีต่อการให้ความช่วยเหลือทางการเงินทั้งหมดของบริษัท
ฮาเบอร์ วิว จำกัด แล้วจะเป็นไปตามสัดส่วนการถือหุ้นของบริษัท คิว.เอช.
อินเตอร์เนชั่นแนล(บีวีไอ) จำกัด ซึ่งเท่ากับร้อยละ 21 ต่อมาบริษัท ฮาเบอร์ วิว จำกัด
ได้มีการเพิ่มทุนให้แก่ผู้ถือหุ้นเดิมตามสัดส่วน แต่บริษัทย่อย (บริษัท คิว.เอช.อินเตอร์เนชั่นแนล
(บีวีไอ) จำกัด)ไม่ได้เข้าซื้อหุ้นเพิ่มทุนดังกล่าว เนื่องจากเห็นว่ายังมีผลการดำเนินงานขาดทุน
ทำให้มีสัดส่วนการถือหุ้น ณ สิ้นปี 2550 ลดลงเหลือร้อยละ 14.15 ทั้งนี้ ในปี 2545 และปี 2551
บริษัทได้ตั้งสำรองเผื่อหนี้สินที่อาจเกิดขึ้นจากการค้ำประกันจำนวน 35.0 ล้านบาท และ 26.0
ล้านบาท ตามลำดับ รวมเป็นจำนวนทั้งสิ้น 61.0 ล้านบาท
ส่งผลให้บริษัทได้บันทึกภาระหนี้สินดังกล่าวเต็มมูลค่าแล้ว
ซึ่งหากเกิดกรณีที่บริษัทต้องชำระคืนหนี้ตามสัญญาค้ำประกันเงินกู้ยืมของบริษัท ฮาเบอร์ วิว จำกัด
จำนวน 61.0 ล้านบาท ณ วันที่ 31 ธันวาคม 2553และ 2554 (1.6 ล้านเหรียญสหรัฐฯ ณ วันที่
31 ธันวาคม 2553 และ 1.5 ล้านเหรียญสหรัฐฯ ณ วันที่ 31 ธันวาคม 2554) แต่อย่างไรก็ตาม
บริษัท ฮาเบอร์ วิว จำกัด
ได้มีการปรับปรุงโครงสร้างหนี้กับสถาบันการเงินโดยขยายระยะเวลาการชำระหนี้ออกไปถึงปี 2560
ซึ่งทำให้บริษัทลดความเสี่ยงจากการค้ำประกันเงินกู้ยืมดังกล่าว นอกจากนี้
บริษัทได้ติดตามฐานะทางการเงิน ผลการดำเนินงาน
และการปฏิบัติตามแผนปรับปรุงโครงสร้างหนี้ของบริษัท ฮาเบอร์ วิว จำกัด อย่างใกล้ชิด

ความเสี่ยงจากภาระผูกพันในการออกตราสารหนี้

ณ วันที่ 31 ธันวาคม 2554 บริษัทมีเงินกู้ยืมจากสถาบันการเงินและหุ้นกู้ จำนวนรวม
22,400.1ล้านบาท ประกอบด้วย เงินกู้ยืมระยะสั้นจากสถาบันการเงินจำนวน 3,683.1 ล้านบาท
เงินกู้ยืมระยะยาวที่ถึงกำหนดชำระภายในหนึ่งปี จำนวน 294.3 ล้านบาท เงินกู้ยืมระยะยาว –
สุทธิจากส่วนที่ถึงกำหนดชำระภายในหนึ่งปี จำนวน722.6 ล้านบาท
หุ้นกู้ที่ถึงกำหนดชำระภายในหนึ่งปี จำนวน 5,700.0 ล้านบาท
และหุ้นกู้-สุทธิจากส่วนที่ถึงกำหนดชำระภายในหนึ่งปี จำนวน 12,000.0 ล้านบาท
ซึ่งหากบริษัทไม่สามารถทำยอดขายได้ตามเป้าหมายที่วางไว้อาจส่งผลกระทบต่อการชำระคืนหุ้นกู้
อย่างไรก็ตาม บริษัทคาดว่าจะสามารถมีรายได้ตามเป้าหมายที่วางไว้ ดังจะเห็นได้จาก ณ 31
ธันวาคม 2554 บริษัทและบริษัทย่อยมีโครงการขายบ้านและที่ดินที่ดำเนินการอยู่จำนวน 34
โครงการ มูลค่าขายรวมประมาณ 47,361 ล้านบาท
โดยมีมูลค่าการขายเป็นมูลค่าขายคงเหลือประมาณ 29,174 ล้านบาท
และโครงการขายหน่วยในอาคารชุดพักอาศัย จำนวน 7 โครงการ มูลค่าขายรวมประมาณ 11,750
ล้านบาท เป็นมูลค่าขายคงเหลือประมาณ 6,797 ล้านบาท
ซึ่งจะเป็นแหล่งรายได้ของบริษัทในอนาคต นอกจากนี้
บริษัทยังมีรายได้สม่ำเสมอจากธุรกิจอาคารที่พักอาศัยให้เช่า และธุรกิจอาคารสำนักงานให้เช่า
ซึ่งจะช่วยเสริมสร้างกระแสเงินสดของบริษัท
รวมทั้งบริษัทและบริษัทย่อยมีวงเงินกู้ยืมระยะยาวตามสัญญาเงินกู้ที่ยังไม่ได้เบิกใช้จากธนาคารจำนวนรวม
3,245 ล้านบาท (ณ 31 ธันวาคม 2554) ซึ่งสามารถใช้เป็นแหล่งเงินทุนของบริษัท

สำหรับเงื่อนไขในข้อกำหนดสิทธิตลอดอายุหุ้นกู้
บริษัทจะต้องดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1 เท่า โดยสำหรับ ณ วันที่ 31
ธันวาคม 2554 บริษัทมีอัตราส่วนหนี้สินต่อส่วนของผู้ถือหุ้นตามเงื่อนไขในข้อกำหนดสิทธิเท่ากับ 1.72
เท่า

อนึ่งการออกหุ้นกู้ของบริษัทนั้นเป็นไปตามนโยบายในการจัดหาแหล่งเงินทุนที่มีต้นทุนทางการเงินที่ต่ำกว่าการกู้ยืมจากสถาบันการเงินและเป็นการลดความเสี่ยงจากอัตราดอกเบี้ยที่มีความผันผวน
ซึ่งที่ผ่านมาบริษัทสามารถชำระดอกเบี้ยหุ้นกู้และไถ่ถอนหุ้นกู้ได้ตามกำหนด
รวมทั้งสามารถดำรงอัตราส่วนหนี้สินต่อส่วนของผู้ถือหุ้นไม่เกิน 2 ต่อ 1
เท่าตามที่กำหนดไว้ในข้อกำหนดสิทธิของหุ้นกู้

ความเสี่ยงจากความผันผวนของอัตราดอกเบี้ยและการเข้าถึงแหล่งเงินทุน

จากการที่บริษัทและบริษัทย่อยต้องใช้เงินลงทุนจำนวนมากในการพัฒนาอสังหาริมทรัพย์
ซึ่งเงินทุนส่วนหนึ่งมาจากเงินกู้ยืมธนาคารพาณิชย์หรือสถาบันการเงิน หรือการออกหุ้นกู้ ดังนั้น
อัตราดอกเบี้ยในตลาดเงินจึงมีส่วนสำคัญที่ส่งผลกระทบต่อต้นทุนทางการเงินของบริษัทที่ใช้ในการดำเนินงานและพัฒนาโครงการ

จากความผันผวนของอัตราดอกเบี้ย
บริษัทและบริษัทย่อยจึงได้มีมาตรการป้องกันความเสี่ยงจากอัตราดอกเบี้ยที่ผันผวน
โดยทั้งนี้ขึ้นอยู่กับแนวโน้มของอัตราดอกเบี้ยในขณะนั้น ซึ่งมาตรการที่บริษัทและบริษัทย่อยนำมาใช้
เช่น การออกหุ้นกู้ที่มีอัตราดอกเบี้ยคงที่
ไปชำระคืนเงินกู้ยืมเดิมบางส่วนที่ส่วนมากจะเป็นอัตราดอกเบี้ยลอยตัวและมีต้นทุนดอกเบี้ยที่สูงกว่า
การออกตั๋วแลกเงินระยะสั้นซึ่งมีอัตราดอกเบี้ยต่ำขายให้แก่นักลงทุนประเภทสถาบัน
ซึ่งเป็นการลดภาระต้นทุนดอกเบี้ยและเหมาะสมสอดคล้องกับธุรกิจประเภทโครงการบ้านที่ต้องการเงินลงทุนระยะสั้นเพื่อใช้ในการพัฒนาโครงการ
การวางแผนงานก่อสร้างและพัฒนาประสิทธิภาพการพัฒนาโครงการให้มีระยะเวลาที่สั้นลง
เพื่อลดภาระดอกเบี้ยเงินกู้ยืม
รวมถึงการจัดสรรเงินกู้ยืมทั้งในส่วนที่เป็นอัตราดอกเบี้ยคงที่และอัตราดอกเบี้ยลอยตัวไปใช้ในการประกอบธุรกิจให้สอดคล้องกับประเภทธุรกิจของบริษัทและบริษัทย่อยและสอดคล้องกับประเภทสินทรัพย์ของบริษัทและบริษัทย่อย
โดยมีการติดตามแนวโน้มของอัตราดอกเบี้ยทั้งในปัจจุบันและในอนาคต
และพิจารณาใช้เครื่องมือทางการเงินที่เหมาะสมในการบริหารเพื่อลดความเสี่ยงจากอัตราดอกเบี้ย

นอกจากนั้น บริษัทได้เพิ่มศักยภาพและช่องทางการเข้าถึงแหล่งเงินทุนเพื่อนำมาพัฒนาโครงการ
ด้วยการสร้างความสัมพันธ์ที่ดีกับธนาคารพาณิชย์หลายแห่งเพื่อเปรียบเทียบข้อเสนอและต้นทุนเหมาะสมที่สุด

  2.2 ความเสี่ยงในการประกอบธุรกิจ

  ความเสี่ยงจากการสร้างบ้านก่อนขาย

บริษัทและบริษัทย่อยประกอบธุรกิจพัฒนาอสังหาริมทรัพย์โดยมีรายได้หลักมาจากการขายบ้านพร้อมที่ดินในปี
2553 และปี 2554 บริษัทและบริษัทย่อยมีรายได้จากการขายบ้านพร้อมที่ดินคิดเป็นสัดส่วนร้อยละ
70.7 และร้อยละ 77.5 ของรายได้จากธุรกิจอสังหาริมทรัพย์ตามลำดับ
โดยบริษัทและบริษัทย่อยมีนโยบายการสร้างบ้านเสร็จก่อนขายแทนการสร้างบ้านเมื่อลูกค้ามาจองซื้อ(หรือที่เรียกว่าบ้านสั่งสร้าง)
จากนโยบายดังกล่าวส่งผลให้บริษัทและบริษัทย่อยต้องใช้เงินทุนหมุนเวียนในการก่อสร้างบ้านเพิ่มสูงขึ้นในระหว่างช่วงการก่อสร้างบ้าน
ซึ่งอาจจะส่งผลกระทบต่อสภาพคล่องทางการเงินและความสามารถในการทำกำไรของบริษัทและบริษัทย่อย
เนื่องจากการใช้เงินลงทุนแรกเริ่มพัฒนาโครงการที่สูง
และเกิดภาระดอกเบี้ยจ่ายจากการกู้ยืมเงินมาลงทุนในโครงการนั้นๆ

อย่างไรก็ตาม บริษัทและบริษัทย่อยมีวิธีดำเนินการเพื่อป้องกันหรือลดความเสี่ยงดังกล่าวดังต่อไปนี้

1)  บริษัทและบริษัทย่อยได้มีการศึกษาพฤติกรรมผู้บริโภคโดยสำรวจความคิดเห็นของลูกค้าที่เข้าชมโครงการในด้านงบประมาณ
    ราคาบ้าน แบบบ้าน ขนาดที่ดิน คุณภาพของวัสดุก่อสร้าง สภาพโครงการ
    และการรักษาความปลอดภัย เป็นต้น
    รวมทั้งใช้ข้อมูลการขายโครงการในอดีตมาทำการวิเคราะห์ความต้องการของลูกค้า
    ทำให้บริษัทและบริษัทย่อยสามารถสร้างบ้านก่อนขายได้ตรงกับความต้องการและเป็นที่ยอมรับของลูกค้า
    เนื่องจากมีความมั่นใจในการรับโอนกรรมสิทธิ์บ้านพร้อมที่ดินตามสัญญาและได้เห็นคุณภาพสินค้าตามสภาพจริงก่อนตัดสินใจซื้อ

2)  บริษัทและบริษัทย่อยเป็นผู้ประกอบการพัฒนาอสังหาริมทรัพย์รายใหญ่และอยู่ในตลาดอสังหาริมทรัพย์มานานจึงเป็นที่รู้จักและยอมรับของกลุ่มลูกค้าเป้าหมาย

3)  บริษัทและบริษัทย่อยได้มีการประเมินความต้องการซื้อบ้าน(Demand)
    ภาวะเศรษฐกิจของประเทศ และสภาพแวดล้อมต่างๆที่เกี่ยวข้อง
    เพื่อนำมาทบทวนและการวางแผนงานก่อสร้างบ้าน หรือการลงทุนในโครงการใหม่ๆ
    โดยคำนึงถึงความเหมาะสมของระดับปริมาณสินค้าคงเหลือที่บริษัทและบริษัทย่อยสมควรมีอยู่ ณ
    เวลานั้นเป็นสำคัญเพื่อลดความเสี่ยงจากการใช้เงินทุนหมุนเวียนสูง
    โดยการวางแผนงานก่อสร้างเป็นเฟส เพื่อให้สอดคล้องกับความต้องการซื้อบ้าน

  ความเสี่ยงจากการขายบ้านก่อนสร้างเสร็จ (Presale)

เนื่องจากในปี 2553 บริษัทมีนโยบายให้บริษัทย่อยขายบ้านก่อนสร้างเสร็จ (Presale)
สำหรับบ้านระดับราคาไม่สูงมากถึงราคาปานกลางที่อยู่ภายใต้ชื่อโครงการ “คาซ่า วิลล์” “คาซ่า
ซิตี้” “เดอะ ทรัสต์ วิลล์””เดอะ ทรัสต์ ทาวน์” ””เดอะ ทรัสต์ ซิตี้”และ “คาซ่า ซีไซด์”
รวมถึงอาคารชุดพักอาศัย
ซึ่งการขายบ้านสั่งสร้างนี้เป็นการเพิ่มโอกาสในการขายและเพิ่มสภาพคล่องให้กับบริษัทย่อย
อย่างไรก็ตาม การขายบ้านสั่งสร้างมีความเสี่ยงด้านการควบคุมต้นทุนการก่อสร้าง
เนื่องจากเป็นการตั้งราคาขายก่อนเริ่มก่อสร้าง ทั้งนี้
บริษัทและบริษัทย่อยมีวิธีการลดความเสี่ยงดังกล่าวโดยการทำสัญญาก่อสร้างแบบเบ็ดเสร็จกับผู้รับเหมาก่อสร้างและ
ตกลงราคาค่าวัสดุก่อสร้างไว้ล่วงหน้า
ในกรณีที่บริษัทและบริษัทย่อยเป็นผู้จัดซื้อจัดหาเองเป็นระยะเวลา 6-12 เดือน
ประกอบกับบ้านในระดับราคาดังกล่าวมีขนาดเล็กและอาศัยระยะเวลาก่อสร้างสั้นกว่าบ้านระดับราคาสูง
ทำให้สามารถควบคุมต้นทุนได้ช่วงระยะเวลาหนึ่ง

นอกจากนี้บริษัทยังได้นำระบบการก่อสร้างแบบพรีคาสท์ พรีแฟลบบริเคชั่น
และแบบทันเนิลมาใช้กับบ้านระดับราคาต่ำกว่า 3 ล้านบาท และทาวน์เฮ้าส์ 2 ชั้น
เพื่อเร่งระยะเวลาก่อสร้างให้สั้นลง ซึ่งสามารถควบคุมต้นทุนได้

  ความเสี่ยงจากภาวะการแข่งขันที่สูง

ปัจจุบันธุรกิจพัฒนาอสังหาริมทรัพย์มีการแข่งขันที่สูงขึ้น ทั้งจากจำนวนผู้ประกอบการรายใหม่ๆที่เพิ่มขึ้น
การเปิดตัวโครงการเพิ่มขึ้นของผู้ประกอบการรายใหญ่
ซึ่งส่งผลให้อุปทานของอสังหาริมทรัพย์เพิ่มขึ้นอย่างรวดเร็ว รวมถึงการนำกลยุทธ์การตลาดต่าง
ๆมาใช้อย่างต่อเนื่อง เพื่อกระตุ้นยอดขายอสังหาริมทรัพย์ ทำให้การแข่งขันทวีความรุนแรงขึ้น
อย่างไรก็ตาม การที่บริษัทและบริษัทย่อยเป็นผู้ประกอบการรายใหญ่อยู่ในตลาดมานาน
และมีชื่อเสียงในการขายบ้านในระดับบน และระดับกลางสูง ทำให้ได้เปรียบในด้านชื่อเสียง
ความน่าเชื่อถือ คุณภาพและมาตรฐานสินค้า รวมทั้ง
บริษัทและบริษัทย่อยยังได้ศึกษาความเป็นไปได้ของโครงการแต่ละโครงการก่อนการลงทุน ได้แก่
ทำเลที่ตั้งโครงการ การคมนาคม การขยายตัวของประชากร ภาวะตลาด คู่แข่งขัน
และกลุ่มลูกค้าเป้าหมาย เป็นต้น เพื่อตอบสนองความต้องการของลูกค้าได้มากขึ้น นอกจากนี้
บริษัทบริษัทย่อยยังได้มีการขยายการลงทุนในธุรกิจขายบ้านพร้อมที่ดินและหน่วยในอาคารชุดพักอาศัยในระดับราคา
1.0 - 2.5 ล้านบาท เพื่อให้ครอบคลุมฐานลูกค้ามากขึ้น เป็นการขยายฐานธุรกิจให้ใหญ่ขึ้น
ส่งผลต่อการเติบโตของยอดขายของบริษัทและบริษัท
และลดความเสี่ยงจากภาวะการแข่งขันที่สูงขึ้นดังกล่าว

  2.3 ความเสี่ยงเกี่ยวกับการผลิต

  2.3.1. ความเสี่ยงเรื่องราคาต้นทุนวัสดุก่อสร้างและต้นทุนการพัฒนาโครงการ

จากระดับราคาน้ำมันดิบในตลาดโลกมีความผันผวนและอาจจะปรับตัวสูงขึ้นในอนาคต
ซึ่งส่งผลต่อต้นทุนบ้านและต้นทุนในการพัฒนาโครงการบ้านให้เพิ่มสูงขึ้น
ขณะที่บริษัทและบริษัทย่อยอาจจะไม่สามารถปรับขึ้นราคาขายบ้านและที่ดินได้
ผลดังกล่าวนี้อาจจะกระทบต่อความสามารถในการทำกำไรของบริษัทและบริษัทย่อยในอนาคต

อย่างไรก็ตามจากนโยบายในการสร้างบ้านเสร็จก่อนขายทำให้บริษัทและบริษัทย่อยสามารถวางแผนการก่อสร้างและซื้อวัสดุก่อสร้างไว้ล่วงหน้า
ซึ่งจะช่วยในการควบคุมต้นทุนสินค้าและปริมาณสินค้าคงเหลือได้อย่างมีประสิทธิภาพในช่วงระยะเวลาหนึ่งรวมทั้ง
บริษัทและบริษัทย่อยได้จัดทำสัญญาซื้อวัสดุก่อสร้างล่วงหน้าและชำระเงินล่วงหน้าค่าวัสดุก่อสร้างที่คาดว่าจะมีการปรับราคาเพิ่มสูงขึ้นในอนาคตและจากการที่บริษัทและบริษัทย่อยมีปริมาณการใช้วัสดุก่อสร้างเป็นจำนวนมากทำให้บริษัทและบริษัทย่อยสามารถเจรจาต่อรองราคาวัสดุก่อสร้างกับผู้ขายหรือผู้ผลิตให้อยู่ในระดับราคาที่ต่ำกว่าซึ่งบริษัทและบริษัทย่อยเชื่อว่าการดำเนินการดังกล่าวทั้งหมดสามารถลดต้นทุนและค่าใช้จ่ายในการพัฒนาโครงการ
นอกจากนี้การนำวิธีการก่อสร้างพรีคาสท์ พรีแฟลบบริเคชั่น
และทันเนิลมาใช้กับบ้านระดับราคาไม่เกิน 3 ล้านบาท สามารถลดระยะเวลาก่อสร้าง
ทำให้ประหยัดต้นทุนทางการเงินและควบคุมต้นทุนค่าก่อสร้างได้
อันส่งผลให้บริษัทสามารถรักษาระดับอัตรากำไรของบริษัทและบริษัทย่อยได้ระดับหนึ่ง

2.  ความเสี่ยงการขาดแคลนผู้รับเหมาก่อสร้างและแรงงานฝีมือก่อสร้าง

ด้วยการก่อสร้างบ้านและพัฒนาโครงการบ้านนั้น ต้องอาศัยผู้รับเหมาและแรงงานฝีมือ
โดยเฉพาะสินค้าบ้านที่บริษัทและบริษัทย่อยขายนั้น
เป็นสินค้าที่อยู่ในระดับกลางและระดับบนที่มุ่งเน้นคุณภาพสินค้าเป็นสำคัญ
ซึ่งผู้รับเหมาและแรงงานฝีมือที่มีความชำนาญในการก่อสร้างบ้านหรืองานสาธารณูปโภคส่วนกลางโครงการบ้านที่มีอยู่ในธุรกิจอสังหาริมทรัพย์นั้นมีจำนวนจำกัดและอาจจะมีจำนวนไม่เพียงพอต่อความต้องการของบริษัทและบริษัทย่อย
โดยเฉพาะอย่างยิ่งในช่วงที่ธุรกิจอสังหาริมทรัพย์เติบโตและขยายตัว

การขาดแคลนผู้รับเหมาและแรงงานฝีมืออาจจะเป็นอุปสรรคในการผลิตสินค้า
การเติบโตของยอดขายสินค้า และการควบคุมคุณภาพของสินค้า อย่างไรก็ตาม
บริษัทและบริษัทย่อยมีนโยบายเปิดโอกาสให้ผู้รับเหมารายใหม่ๆที่มีคุณสมบัติครบถ้วนสามารถรับเหมางานของบริษัทและบริษัทย่อยได้รวมทั้ง
มีการพัฒนาความรู้ ความสามารถผู้รับเหมารายใหม่และรายเก่าอย่างสม่ำเสมอ นอกจากนี้
บริษัทและบริษัทย่อยยังให้ความช่วยเหลือในสภาพคล่องทางการเงินแก่ผู้รับเหมาตามความเหมาะสมและตามสถานการณ์ที่เกิดขึ้น

  2.4 ความเสี่ยงที่อาจเกิดขึ้นสืบเนื่องจากสถานการณ์น้ำท่วมในไตรมาส 4 ของปี 2554

จากปัญหาอุทกภัยในพื้นที่ภาคกลางของประเทศไทย
ได้ส่งผลให้โครงการที่อยู่อาศัยส่วนใหญ่ในเขตกรุงเทพมหานครและปริมณฑลได้รับผลกระทบจากภาวะอุทกภัยดังกล่าวและเกิดการชะลอตัวลงอย่างมากของธุรกิจขายอสังหาริมทรัพย์ในไตรมาส
4 ของปี 2554

สำหรับโครงการบ้านของบริษัทและบริษัทย่อยในโซนถนนราชพฤกษ์ ถนนชัยพฤกษ์ และอื่นๆ
ได้ถูกน้ำท่วมรวมทั้งสิ้นจำนวน 12 โครงการซึ่งส่งผลกระทบให้

-   บริษัทและบริษัทย่อยมียอดรับรู้รายได้จากการขายหรือโอนบ้านพร้อมที่ดินโซนดังกล่าวชะลอตัวลงอย่างมาก
    เนื่องจากตั้งอยู่ในเขตพื้นที่น้ำท่วมและถูกน้ำท่วมโครงการ

-   บริษัทและบริษัทย่อยมีภาระการใช้เงินสำหรับโครงการบ้าน เพื่อการฟื้นฟูสภาพโครงการ
    การซ่อมแซมบ้านที่สร้างแล้วเสร็จแต่ยังไม่ขายหรือยังไม่โอน
    การซ่อมแซมงานสาธารณูปโภคส่วนกลางโครงการ
    ซึ่งอาจจะเกิดขึ้นเกินกว่าที่ประมาณการไว้ในอนาคต

นอกจากนี้
ภาวะตลาดของธุรกิจอสังหาริมทรัพย์สำหรับการขายบ้านพร้อมที่ดินโดยภาพรวมได้ชะลอตัวลงโดยเฉพาะพื้นที่ที่ถูกน้ำท่วม
ซึ่งอาจจะส่งผลกระทบระยะสั้นต่อยอดรายได้จากการขายบ้านพร้อมที่ดินของบริษัทและบริษัทย่อยในปี
2555 ทั้งนี้ เนื่องจากลูกค้าที่มีความต้องการซื้อบ้านพร้อมที่ดินได้ชะลอการตัดสินใจซื้อบ้านพร้อมที่ดิน
เพื่อพิจารณาและศึกษาทำเลที่ตั้งของโครงการบ้านว่าปลอดภัยจากเหตุการณ์อุทกภัย

จากผลกระทบดังกล่าวข้างต้น
อาจจะส่งผลต่อกระแสเงินสดไหลเข้าบริษัทและบริษัทย่อยในอนาคตซึ่งอาจจะลดลง
เนื่องจากยอดโอนบ้านไม่เป็นไปตามเป้าหมายที่ตั้งไว้ อย่างไรก็ตาม
บริษัทและบริษัทย่อยได้มีนโยบายเพื่อลดกระแสเงินสดไหลออก และเร่งกระแสเงินสดไหลเข้า ดังนี้

1.  เน้นการสร้างบ้านและคอนโดมิเนียมสำหรับโครงการที่มียอดขายดีและไม่ตั้งอยู่ในเขตพื้นที่น้ำท่วม
    รวมทั้งเร่งขยายธุรกิจขายอสังหาริมทรัพย์ในเขตพื้นที่ต่างจังหวัดที่บริษัทย่อยดำเนินการอยู่

2.  ลด/ชะลอ/เลื่อนการซื้อที่ดินแปลงใหม่และการลงทุนในสินทรัพย์ขนาดใหญ่

3.  ลดค่าใช้จ่ายในการขายและบริหารต่างๆที่ไม่เร่งด่วนหรือมีความจำเป็นไม่มากนักลง

4.  บริหารกระแสเงินสดโดยแต่ละโครงการสามารถอยู่ได้ด้วยตัวเองด้วยการเร่งขายสต็อกบ้าน
    เพื่อนำเงินมาใช้ในการก่อสร้างบ้านในโครงการนั้น ให้สอดคล้องกับปริมาณความต้องการซื้อ

5.  ดำเนินการจัดตั้งกองทุนรวมอสังหาริมทรัพย์เพื่อขายตึกโครงการโรงแรม เซอร์วิส
    อะพาร์ตเมนต์ในปี 2555 เพื่อนำกระแสเงินสดมาลดหนี้สิน